În 2024, Sâmbăta Morților, sărbătorită pe 9 martie, coincide cu alte două zile importante din calendarul creștin ortodox. În același timp se sărbătoresc Moșii de Iarnă, dar și Moșii de Primăvară. Ziua de 9 martie este Duminica Înfricoșătoarei Judecăți, cunoscută și ca Lăsatul secului de carne pentru intrarea în Postul Paștelui.
Tradiția ortodoxă spune că, în Sâmbăta Morților, creștinii merg la biserică pentru a sfinți colivă, vin și toate pachetele cu alimente pe care urmează să le dea de pomană.
Moșii de Iarnă și Sâmbăta Morților sunt doar prima zi din seria celor șapte sâmbete ale morților, în care românii își aduc aminte de cei care nu mai sunt printre noi. Numele acestei zile vine de la cuvântul strămoși.
Tradiții de Sâmbăta Morților
Preparatele aduse la biserică pentru sfințire de Sâmbăta Morților se numesc jertfe nevăzute și, în afară de alimente, includ de obicei și un prosop și o lumânare.
În Muntenia se adaugă și un bănuț la pachetele date de pomană.
În Transilvania, creștinii aduc la sfințire un preparat numit "pupi", similar unui chec cu mere.
În Banat se preferă piftia, care se poate mânca doar în ziua de Moși de Iarnă. A doua zi trebuie aruncat ce a rămas.
Tradiția ortodoxă spune că în această zi nu se spală, nu se aruncă gunoiul și nu se circulă noaptea.
Moșii de Primăvară, Vară și Toamnă în 2024
În acest an, fiindcă Paștele se sărbătorește abia în luna mai, Moșii de primăvară (de Măcinici) și Moșii de Iarnă (sâmbăta de dinaintea Duminicii lăsatului sec de carne) se sărbătoresc în aceeași zi.
Moșii de vară (sâmbătă dinaintea Rusaliilor) vor fi pomeniți în acest an pe 22 iunie 2024.
Moșii de toamnă, sărbătoriți tradițional în prima sâmbătă din luna noiembrie, vor fi pe 2 noiembrie 2024.